El Laboratori d'Enginyeria Marítima (LIM) de la Universitat Politècnica de Catalunya (UPC) ha dissenyat una innovadora boia autònoma multiparamètrica, anomenada EOLOS FLS200, que serveix per mesurar el vent i l'onatge, i permetrà decidir el millor emplaçament per a futurs parcs eòlics marins.
Comercialitzada per Eolos Floating Lidar Solutions, amb el suport de l'empresa alemanya d'energia RWE Innogy i en col·laboració amb l'operador de parc eòlic marí Eneco Luchterduinen, se n'ha instal·lat amb èxit la primera unitat a la costa d'Holanda.
El mes de març la boia EOLOS FLS200 es va ubicar al sud del mar del Nord, en una zona propera al pal meteorològic d'IJmuiden, sobre un fons d'uns 27 metres i a una distància d'uns 90 km de la costa d'Holanda.
La plataforma flotant mesura perfils verticals de vent que arriben fins a altures superiors als 200 metres sobre el nivell del mar.
També mesura les onades, els corrents i altres paràmetres, com ara la temperatura de l'aire, la pressió atmosfèrica, la humitat relativa, la precipitació i la temperatura de l'aigua.
Les dades que s'obtinguin permetran realitzar tant els estudis previs necessaris per determinar el millor emplaçament del parc eòlic marí, com el dimensionament correcte dels molins i de la seva instal·lació.
El fet de conèixer les condicions meteorològiques exactes de l'emplaçament on es pretén ubicar un parc eòlic marí permetrà reduir el risc financer de l'operació.
I un cop aquest estigui operatiu, la boia servirà com a eina per a la gestió del parc.
Aquest és un concepte i un disseny revolucionari en el camp de les plataformes d'observació marines d'aquest tipus, ja que evita la instal·lació de torres meteorològiques ancorades al fons del mar, o flotants, d'un cost fins a deu vegades més gran que la solució desenvolupada.
Tot i ser de dimensions reduïdes, l'EOLOS FLS200 està configurada amb quatre flotadors i un conjunt de portes mòbils, per facilitar-ne l'accés a l'interior i permetre la col·locació d'equips i de sistemes energètics, cosa que fins ara només era assolible amb boies de dimensions i pesos més grans.
L'objectiu és maximitzar-ne la modularitat per facilitar-ne el transport i el manteniment, així com per fer-la al més adaptable possible a tot tipus de requeriments pel que fa a les capacitats de mesura.
Així mateix, incorpora un sistema innovador de funcionament i de gestió de l'equipament del lidar ( light detection and ranging o 'detecció de llum i distància') de l'interior, la qual cosa millora les prestacions respecte d'altres sistemes actualment existents, ja que permet mesurar la velocitat del vent sobre la superfície del mar a diferents altures.
Aquesta boia es deriva del prototip Neptune instal·lat al Pont del Petroli de Badalona el juliol del 2013, en un projecte finançat per KIC InnoEnergy i en el qual també va participar l'Institut de Recerca en Energia de Catalunya (IREC).
Les dades i l'experiència obtingudes arran de l'experiment del pantalà han servit per dissenyar la nova boia.
El projecte Neptune i la boia EOLOS han guanyat el Premi d'Innovació de l'Institut Europeu d'Innovació i Tecnologia (EIT per la sigla anglesa), per haver obert nous camins en el camp de l'energia eòlica.
El jurat ha descrit el projecte com una proposta de valor innovadora i una oportunitat per reduir el cost de l'energia eòlica al mar, la qual té un potencial enorme.